Lausunto poliisin hallinnosta annetun lain muuttamisesta	
Viite: Sisäasiainministeriön lausuntopyyntö 29.10.2012 SM 054:00/2012	

Poliisilaitos lausuu lausuntopyyntöön liitetyn asiakirja-aineiston osalta seuraavaa:

Kielitaitovaatimuksien osalta on esityksen perusteluihin kirjattu: 

”Poliisin paikallishallintouudistuksesta johtuva kielelliseltä asemaltaan erilaiseen poliisilaitokseen siirtäminen ei kuitenkaan muuta henkilön kielitaitokelpoisuutta, joka määräytyy 31 päivän joulukuuta 2013 tilanteen mukaisesti. Jos virkaan nimitetty virkamies hakee toista virkaa tai määräaikaista virkasuhdetta, jonka kielitaitoa koskevat kelpoisuusvaatimukset ovat toiset kuin sen viran, johon hänet on nimitetty, tulee vaadittava kielitaito osoittaa erikseen”.

PORA I:n yhteydessä säädeltiin samaa asiaa seuraavasti: 

"Virkamies, joka on nimitetty poliisihallinnon virkaan, on uudistuksen voimaan tultua edelleen kielitaidon osalta kelpoinen siihen virkaan, johon hänet on nimitetty virka-alueen kieliolosuhteiden muuttumisesta huolimatta. Hän on myös kielitaidon osalta kelpoinen sellaiseen poliisihallinnon virkaan, jonka kielitaitoa koskevat kelpoisuusvaatimukset ovat vastaavat kuin sen viran, johon hänet on nimetty."

Esitykseen kirjattu aikaraja, 31.12.2012, näyttää johtavan kohtuuttomaan tilanteeseen. Kielitaitovaatimukset tiukentuvat niiden virkamiesten osalta, jotka olivat poliisihallinnon virassa ennen 31.12.2008 ja joiden toimialue muuttui 1.1.2009 yksikielisestä kaksikieliseksi. Sama koskee niitä vanhempia virkamiehiä, jotka oli nimitetty kaksikieliselle alueella ennen nykyisin voimassa olevan kielitaitovaatimuksen voimaan astumista.

Ei voi olla tarkoituksenmukaista, että virkamies, joka PORA I:n yhteydessä ”kielikelpoisena” siirrettiin uuteen poliisilaitokseen, ei enää 1.1.2014 jälkeen voisi samalla toimialueella hakea mitään virkaa muutoin kuin nykyiset kielitaitovaatimuksen osoittamalla (esityksessä kielitaitovaatimus määräytyy 31.12.2013 tilanteen mukaan, jolloin hän on ollut kaksikielisellä toimialueella). Eriarvoisuutta lisää se, että PORA-III:n yhteydessä yksikielisestä kaksikieliseen toimialueeseen siirtyvä voisi hakea virkaa, koska hän on ollut yksikielisellä alueella 31.12.2013.

Tämän tyyppinen säätely estää vanhojen virkamiesten etenemisen uralla ja ”avaa ohituskaistan” nuorille ja toisen kieliryhmän edustajille. 

Poliisilaitos katsoo, että asianomaisen säädöksen kirjoittamiseen perusteluineen on kiinnitettävä erityistä huomiota.  

Muilta osin ei esityksessä ole huomauttamista.

Kari Tiittula
Poliisipäällikkö